b'\n_START_ARTICLE_\nThomas Baines\n_START_SECTION_\nEl\xc3\xa4m\xc3\xa4\n_START_PARAGRAPH_\nThomas Baines syntyi 1820 King\xe2\x80\x99s Lynniss\xc3\xa4. H\xc3\xa4nen is\xc3\xa4ns\xc3\xa4 John Baines oli laivaston merikapteeni, ja h\xc3\xa4nen isois\xc3\xa4ns\xc3\xa4 oli ollut valaanpyyntialuksen kapteeni. Thomasin \xc3\xa4iti oli paikallinen taidemaalari ja sisustaja, joka opetti poikaansa kaivertamaan ja piirt\xc3\xa4m\xc3\xa4\xc3\xa4n. Koulutuksensa Thomas Baines sai Horatio Nelson\xe2\x80\x99s Classical and Commercial Academyss\xc3\xa4. H\xc3\xa4n aloitti 1836 vaununtekij\xc3\xa4n oppipoikana mutta hylk\xc3\xa4si pian ammatin alkaakseen taidemaalariksi._NEWLINE_Baines p\xc3\xa4\xc3\xa4tti seurata 1842 t\xc3\xa4ti\xc3\xa4ns\xc3\xa4 Etel\xc3\xa4-Afrikan Durbaniin ja el\xc3\xa4tti itse\xc3\xa4ns\xc3\xa4 muotokuvamaalarina. H\xc3\xa4n kuitenkin j\xc3\xa4tti pian kaupunkistudion ja maalasi 1864 muun muassa kohtauksia afrikkalaisheimojen v\xc3\xa4lisist\xc3\xa4 taisteluista. Ensimm\xc3\xa4iselle tutkimusmatkalleen Baines l\xc3\xa4hti 1846, ja Ngamij\xc3\xa4rven ymp\xc3\xa4rist\xc3\xb6\xc3\xa4 kartoittamaan l\xc3\xa4hteneeseen retkikuntaan h\xc3\xa4n liittyi 1850. Bainesista tuli Etel\xc3\xa4-Afrikan ensimm\xc3\xa4inen sotataiteilija, ja h\xc3\xa4n maalasi kuvia kahdeksannesta rajasodasta 1850\xe2\x80\x931853._NEWLINE_Baines palasi 1853 Englantiin, miss\xc3\xa4 h\xc3\xa4nen sotamaalauksensa julkaistiin. Julkaisun j\xc3\xa4lkeen Royal Geographical Society (RGS) p\xc3\xa4\xc3\xa4tti ottaa Bainesin Augustus Gregory retkikuntaan, joka tutki pohjoista Australiaa. H\xc3\xa4n l\xc3\xa4hti Australiaan maaliskuussa 1855, ja h\xc3\xa4net valittiin 1858 RGS:n j\xc3\xa4seneksi, jolloin h\xc3\xa4n sai my\xc3\xb6s RGS:n kultamitalin._NEWLINE_Etel\xc3\xa4-Afrikkaan Baines palasi 1858, jolloin h\xc3\xa4n oli David Livingstonen Sambesijoelle l\xc3\xa4hteneen tutkimusmatkan taiteilija. H\xc3\xa4n maalasi er\xc3\xa4\xc3\xa4n portugalilaisupseerin matkan varastoista ottamalleen kankaan palaselle. Livingstonen veli syytti Bainesia varkaudesta, ja Baines erotettiin retkikunnasta. H\xc3\xa4n matkasi 1862 Lounais-Afrikkaan nykyisen Namibian alueelle ja sielt\xc3\xa4 Victorian putouksille, jonne saapui 23. hein\xc3\xa4kuuta. Bainesin tarkoituksena oli tavata Livingstone Victorian putouksilla, mutta t\xc3\xa4m\xc3\xa4 oli jo ehtinyt l\xc3\xa4hte\xc3\xa4 alueelta. T\xc3\xa4m\xc3\xa4n matkan aikana Baines maalasi useimmat tunnetuimmista maisemistaan, jotka julkaistiin Englannissa 1865._NEWLINE_Kuume pakotti Bainesin palaamaan Kapkaupunkiin, ja h\xc3\xa4n matkusti 1864 Englantiin. Etel\xc3\xa4-Afrikkaan Baines palasi 1868 ja johti South African Goldfields Exploration Companyn valtuuttamaa retkikuntaa Ndebele-kuningaskunnan johtajan Mzilikazin luokse. Mzilikazi oli jo kuitenkin kuollut, kun Bainesin retkikunta saapui. H\xc3\xa4n menetti 1870 taloudellisen tukensa ja joutui palaamaan Durbanin, miss\xc3\xa4 jatkoi maalarin uraansa. Baines suunnitteli 1875 uutta matkaa kulta-alueelle, mutta h\xc3\xa4n sairastui punatautiin ja kuoli toukokuussa.'